ผู้ถือหุ้นไฟเขียวชื่อธนาคารใหม่ “ทีเอ็มบีธนชาต” ตอกย้ำความแกร่ง-น่าเชื่อถือ
ผู้ถือหุ้นมีมติอนุมัติชื่อธนาคารใหม่ “ทีเอ็มบีธนชาต” (ttb) ตอกย้ำความแกร่ง-น่าเชื่อถือ ประสานจุดแข็งสองธนาคาร เดินหน้าสร้างชีวิตทางการเงินที่ดีขึ้นให้คนไทย
ผู้ถือหุ้นมีมติอนุมัติชื่อธนาคารใหม่ “ทีเอ็มบีธนชาต” (ttb) ตอกย้ำความแกร่ง-น่าเชื่อถือ ประสานจุดแข็งสองธนาคาร เดินหน้าสร้างชีวิตทางการเงินที่ดีขึ้นให้คนไทย
27 พ.ค. 2564

ผู้ถือหุ้นมีมติอนุมัติชื่อธนาคารใหม่ “ทีเอ็มบีธนชาต” (ttb) ตอกย้ำความแกร่งและน่าเชื่อถือ ประสานจุดแข็งของสองธนาคาร มุ่งเดินหน้าสร้างชีวิตทางการเงินที่ดีขึ้นให้คนไทย
ผู้ถือหุ้น “ทีเอ็มบี” มีมติอนุมัติการเปลี่ยนชื่อธนาคารใหม่หลังรวมกิจการเป็นหนึ่งเดียวของทีเอ็มบีและธนาคารธนชาตเป็น “ธนาคารทหารไทยธนชาต” หรือ “ทีเอ็มบีธนชาต” ตอกย้ำความแข็งแกร่งและความน่าเชื่อถือของทั้งสองธนาคารที่ลูกค้า พนักงาน และคนไทยมีความผูกพันและไว้วางใจมาอย่างยาวนาน พร้อมผสานจุดแข็งด้วยการสร้างสรรค์ผลิตภัณฑ์และบริการทางการเงินต่าง ๆ เพื่อมอบประสบการณ์ที่ดีให้ลูกค้า ย้ำเดินหน้าวางเป้าหมายสร้างชีวิตทางการเงินที่ดีขึ้นให้กับคนไทย พร้อมก้าวสู่การเป็นธนาคารที่ลูกค้าแนะนำและบอกต่อ

ดร. เอกนิติ นิติทัณฑ์ประภาศ ประธานกรรมการ ทีเอ็มบี หรือ ธนาคารทหารไทย จำกัด (มหาชน) เปิดเผยว่า “ที่ประชุมสามัญผู้ถือหุ้นประจำปี 2564 เมื่อวันที่ 23 เมษายน 2564 มีมติอนุมัติการเปลี่ยนชื่อธนาคารทหารไทย จำกัด (มหาชน) โดยเปลี่ยนชื่อภาษาไทยเป็นธนาคารทหารไทยธนชาต จำกัด (มหาชน) และชื่อภาษาอังกฤษเป็น TMBThanachart Bank Public Company Limited ทั้งนี้ เพื่อให้สอดคล้องตามกลยุทธ์การปรับเปลี่ยนภาพลักษณ์ของแบรนด์ (Rebranding) ธนาคารจะใช้ชื่อทางการค้า ว่า “ทีเอ็มบีธนชาต” หรือ “TMBThanachart” โดยมีชื่อย่อคือ “ttb” (ทีทีบี) ซึ่งสื่อความหมายถึงการรวมพลังของสองธนาคารเป็นหนึ่งเดียว โดยอักษร t ตัวแรกคือ TMB (ทหารไทย) และ t ตัวที่สองคือ Thanachart (ธนชาต) ส่วนอักษร b มาจาก Bank (ธนาคาร) รวมทั้งจะมีการเปลี่ยนชื่อย่อหลักทรัพย์จดทะเบียนจาก TMB เป็น TTB ต่อไป”
“ทีเอ็มบีธนชาต (ttb) เป็นชื่อที่ธนาคารตั้งใจสื่อถึงการหลอมรวมจุดแข็งของทั้งสองธนาคารมาส่งเสริมซึ่งกันและกัน เพื่อร่วมกันสร้างคุณค่าให้กับลูกค้าอย่างรอบด้าน สะท้อนถึงสถาบันการเงินที่มีความมั่นคง ตอกย้ำความแข็งแกร่งและความน่าเชื่อถือ รวมไปถึงการให้บริการด้านการเงินที่คนไทยมอบความไว้วางใจมาโดยตลอด”

นายปิติ ตัณฑเกษม ประธานเจ้าหน้าที่บริหาร ทีเอ็มบี กล่าวว่า “พนักงานของทั้งทีเอ็มบีและธนชาตได้รวมกันเป็น ONE Team ที่แข็งแกร่ง และพร้อมที่จะร่วมกันนำพาองค์กรไปในทิศทางเดียวกันตามเป้าหมายที่วางไว้ โดยหลังจากการรวมกิจการธนาคารเสร็จสมบูรณ์ในเดือนกรกฎาคมนี้  ธนาคารมีเป้าหมายในการสร้างชีวิตทางการเงิน (Financial Well-being) ที่ดีให้กับคนไทย เพื่อให้ทุกคนสามารถใช้ชีวิตได้อย่างที่ต้องการ”
โดยตั้งแต่วันที่ 7 พฤษภาคม 2564 เป็นต้นไป ธนาคารมีแผนการเปิดตัวแบรนด์ใหม่ “ทีเอ็มบีธนชาต” (ttb) ซึ่งจะเริ่มดำเนินการเปลี่ยนรูปลักษณ์ใหม่ ทั้งในส่วนของสื่อการตลาดและช่องทางการบริการ ได้แก่ สาขาธนาคาร
แอปพลิเคชัน เอทีเอ็ม รวมไปถึงผลิตภัณฑ์และบริการทางการเงินใหม่ ๆ ที่จะทยอยออกมาสร้างชีวิตทางการเงินที่ดีให้กับลูกค้าและคนไทยทั้งประเทศ
ทั้งนี้ ลูกค้าของทีเอ็มบีสามารถใช้ผลิตภัณฑ์และบริการต่าง ๆ ได้เช่นเดิมภายใต้แบรนด์ใหม่ คือ ทีเอ็มบีธนชาต ด้านลูกค้าของธนชาต ธนาคารขอให้ลูกค้ามั่นใจได้ว่าการเปลี่ยนแปลงครั้งนี้ จะนำไปสู่การยกระดับประสบการณ์ทางการเงินที่ดียิ่งขึ้น โดยธนาคารจะทำการสื่อสารแจ้งรายละเอียดการเปลี่ยนแปลงล่วงหน้า รวมทั้งขั้นตอนที่แนะนำให้ลูกค้าปฏิบัติเพื่อความต่อเนื่องในการใช้บริการของ ทีเอ็มบีธนชาต ต่อไป
#เปลี่ยนเพื่อให้ชีวิตคุณดีขึ้น
#TMB #ThanachartBank #MakeREALChange